ประกาศประธานศาลปกครองสูงสุดประกาศประธานศาลปกครองสูงสุดเรื่องการเลือกกรรมการตุลาการศาลปกครองผู้ทรงคุณวุฒิ-------------- เพื่อให้การเลือกกรรมการตุลาการศาลปกครองผู้ทรงคุณวุฒิตามมาตรา๒๗๙ วรรคหนึ่ง (๒) ของรัฐธรรมนูญแห่งราชอาณาจักรไทย และมาตรา ๓๕(๑) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒เป็นไปโดยถูกต้องและเรียบร้อย ประธานศาลปกครองสูงสุดซึ่งเป็นผู้รับผิดชอบดูแลการเลือกดังกล่าวตามมาตรา๓๖ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒จึงออกประกาศไว้ ดังต่อไปนี้ ข้อ๑ ในประกาศนี้ "การเลือกกรรมการตุลาการศาลปกครองผู้ทรงคุณวุฒิ"หมายความว่า การเลือกกรรมการตุลาการศาลปกครองผู้ทรงคุณวุฒิจากตุลาการในศาลปกครองตามมาตรา๒๗๙ วรรคหนึ่ง (๒) ของรัฐธรรมนูญแห่งราชอาณาจักรไทย และมาตรา ๓๕(๑) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ซึ่งอาจเป็นการเลือกตามวาระหรือการเลือกซ่อม แล้วแต่กรณี "การเลือกตามวาระ"หมายความว่า การเลือกกรรมการตุลาการศาลปกครองผู้ทรงคุณวุฒิเพื่อให้ดำรงตำแหน่งตามวาระ "การเลือกซ่อม"หมายความว่า การเลือกกรรมการตุลาการศาลปกครองผู้ทรงคุณวุฒิเพื่อให้ดำรงตำแหน่งที่ว่างลงก่อนครบวาระ "สำนักงาน"หมายความว่า สำนักงานศาลปกครอง "เลขาธิการ"หมายความว่า เลขาธิการสำนักงานศาลปกครอง "รองเลขาธิการ"หมายความว่า รองเลขาธิการสำนักงานศาลปกครอง ข้อ๒การเลือกกรรมการตุลาการศาลปกครองผู้ทรงคุณวุฒิให้ดำเนินการให้แล้วเสร็จก่อนที่กรรมการตุลาการศาลปกครองผู้ทรงคุณวุฒิชุดเดิมจะพ้นจากตำแหน่งตามวาระทั้งนี้ ตามวัน เวลา และสถานที่ที่ประธานศาลปกครองสูงสุดกำหนดและตามหลักเกณฑ์และวิธีการที่กำหนดในประกาศนี้ ข้อ๓ให้มีคณะกรรมการดำเนินการเลือกกรรมการตุลาการศาลปกครองผู้ทรงคุณวุฒิคณะหนึ่งประกอบด้วยเลขาธิการตุลาการศาลปกครองจำนวนสามคน และคณบดีคณะนิติศาสตร์ในสถาบันอุดมศึกษาของรัฐจำนวนสามคนซึ่งประธานศาลปกครองสูงสุดเป็นผู้คัดเลือกมีหน้าที่ดำเนินการเกี่ยวกับการเลือกกรรมการตุลาการศาลปกครองผู้ทรงคุณวุฒิการตรวจนับคะแนนการประกาศผลการเลือกและการอื่นใดอันเกี่ยวกับการเลือกกรรมการตุลาการศาลปกครองผู้ทรงคุณวุฒิเพื่อให้การเลือกกรรมการตุลาการศาลปกครองผู้ทรงคุณวุฒิเป็นไปด้วยความเรียบร้อย บริสุทธิ์ และยุติธรรมรวมทั้งให้มีอำนาจแต่งตั้งคณะอนุกรรมการเพื่อช่วยดำเนินการ ให้ประธานศาลปกครองสูงสุดคัดเลือกตุลาการศาลปกครองและคณบดีคณะนิติศาสตร์ในสถาบันอุดมศึกษาของรัฐเพื่อเป็นคณะกรรมการตามวรรคหนึ่งให้เสร็จก่อนวันเลือกกรรมการตุลาการศาลปกครองผู้ทรงคุณวุฒิไม่น้อยกว่าสามสิบวัน ให้คณะกรรมการตามวรรคหนึ่งเลือกกรรมการคนหนึ่งเป็นประธานกรรมการถ้าประธานกรรมการไม่อยู่หรือไม่อาจปฏิบัติหน้าที่ได้ให้คณะกรรมการเลือกกรรมการคนหนึ่งทำหน้าที่แทนประธานกรรมการ ในการปฏิบัติหน้าที่ต้องมีกรรมการอยู่พร้อมกันไม่น้อยกว่าสี่คน ข้อ๔ให้เลขาธิการจัดทำบัญชีรายชื่อและหมายเลขของตุลาการศาลปกครองผู้มีสิทธิได้รับเลือกเป็นกรรมการตุลาการศาลปกครองผู้ทรงคุณวุฒิโดยแยกเป็นตุลาการในศาลปกครองสูงสุดและตุลาการในศาลปกครองชั้นต้นตามมาตรา ๓๕ (๑)แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ข้อ๕ให้เลขาธิการจัดส่งบัญชีรายชื่อและหมายเลขของตุลาการศาลปกครองผู้มีสิทธิได้รับเลือกเป็นกรรมการตุลาการศาลปกครองผู้ทรงคุณวุฒิในแต่ละชั้นศาลตามข้อ๔ ไปยังตุลาการศาลปกครองผู้มีสิทธิเลือกกรรมการตุลาการศาลปกครองผู้ทรงคุณวุฒิในชั้นศาลนั้นและให้คณะกรรมการดำเนินการเลือกกรรมการตุลาการศาลปกครองผู้ทรงคุณวุฒิมอบหมายให้เลขาธิการจัดส่งบัตรเลือกกรรมการตุลาการศาลปกครองผู้ทรงคุณวุฒิโดยต้องแจ้งกำหนดวันสุดท้ายที่จะต้องส่งบัตรเลือกกลับให้ถึงสำนักงานรวมตลอดถึงกำหนดวันเวลา และสถานที่ที่จะทำการตรวจนับคะแนนซึ่งเป็นสถานที่ที่จะทำการเลือกด้วย ในการนี้เลขาธิการต้องจัดส่งบัตรเลือกพร้อมทั้งเอกสารดังกล่าวให้แล้วเสร็จก่อนกำหนดวันสุดท้ายที่จะต้องส่งบัตรเลือกให้ถึงสำนักงานไม่น้อยกว่าสิบห้าวัน ในกรณีเลือกซ่อมให้แจ้งจำนวนตำแหน่งกรรมการตุลาการศาลปกครองผู้ทรงคุณวุฒิที่ว่างไปด้วย ก่อนกำหนดวันสุดท้ายที่จะต้องส่งบัตรเลือกให้ถึงสำนักงานเจ็ดวันถ้าตุลาการศาลปกครองผู้มีสิทธิเลือกกรรมการตุลาการศาลปกครองผู้ทรงคุณวุฒิผู้ใดยังไม่ได้รับบัตรเลือกและบัญชีรายชื่อและหมายเลขของตุลาการศาลปกครองผู้มีสิทธิได้รับเลือกเป็นกรรมการตุลาการศาลปกครองผู้ทรงคุณวุฒิให้ผู้นั้นแจ้งเลขาธิการเพื่อดำเนินการให้ตนมีโอกาสใช้สิทธิเลือกภายในกำหนดวันสุดท้ายที่จะต้องส่งบัตรเลือกให้ถึงสำนักงาน ข้อ๖บัตรเลือกกรรมการตุลาการศาลปกครองผู้ทรงคุณวุฒิให้เป็นไปตามแบบท้ายประกาศนี้และบัตรทุกบัตรต้องมีลายมือชื่อของเลขาธิการและรองเลขาธิการคนหนึ่งกำกับไว้เป็นหลักฐาน ข้อ๗ให้ตุลาการศาลปกครองผู้มีสิทธิเลือกกรรมการตุลาการศาลปกครองผู้ทรงคุณวุฒิที่ประสงค์จะลงคะแนนกรอกบัตรเลือกโดยเขียนหมายเลขของผู้ซึ่งตนเลือกด้วยตนเอง แล้วใส่ซองบรรจุบัตรเลือกที่เลขาธิการจัดส่งไปให้ปิดผนึกส่งไปยังเลขาธิการถ้าจะส่งทางไปรษณีย์ให้ส่งโดยลงทะเบียน ข้อ๘ให้คณะกรรมการดำเนินการเลือกกรรมการตุลาการศาลปกครองผู้ทรงคุณวุฒิแต่งตั้งคณะอนุกรรมการรับและเก็บรักษาบัตรเลือกกรรมการตุลาการศาลปกครองผู้ทรงคุณวุฒิคณะหนึ่งประกอบด้วยรองเลขาธิการคนหนึ่งและข้าราชการฝ่ายศาลปกครองอีกสองคนโดยให้รองเลขาธิการเป็นประธานอนุกรรมการ ให้คณะอนุกรรมการรับและเก็บรักษาบัตรเลือกกรรมการตุลาการศาลปกครองผู้ทรงคุณวุฒิแต่งตั้งข้าราชการฝ่ายศาลปกครองจำนวนไม่น้อยกว่าสองคนทำหน้าที่รับซองบัตรเลือกและให้หมายเลขของซองบัตรเลือกพร้อมทั้งจดเลขที่ของซองบัตรเลือกที่ได้รับเพื่อเป็นหลักฐานแสดงว่าได้รับบัตรเลือกแล้ว ข้อ๙คณะอนุกรรมการรับและเก็บรักษาบัตรเลือกกรรมการตุลาการศาลปกครองผู้ทรงคุณวุฒิมีหน้าที่ตรวจรับและรวบรวมบัตรเลือกที่ส่งมายังเลขาธิการรวมทั้งจัดทำบัญชีจำนวนบัตรเลือกที่ได้รับมาในแต่ละวันโดยในแต่ละวันให้นำบัตรเลือกที่ได้รับนั้นใส่รวมกันไว้ในซองใหญ่พร้อมกับปิดผนึกลงวันที่และลงลายมือชื่ออนุกรรมการรับและเก็บรักษาบัตรเลือกกรรมการตุลาการศาลปกครองผู้ทรงคุณวุฒิไม่น้อยกว่าสองคนกำกับรอยปิดผนึกแล้วเก็บรักษาเป็นเรื่องลับมากไว้ที่สำนักงานและส่งมอบให้คณะอนุกรรมการตรวจนับคะแนนในวันตรวจนับคะแนน ในการปฏิบัติหน้าที่ต้องมีอนุกรรมการอยู่พร้อมกันไม่น้อยกว่าสองคน ข้อ๑๐ให้คณะกรรมการดำเนินการเลือกกรรมการตุลาการศาลปกครองผู้ทรงคุณวุฒิแต่งตั้งคณะอนุกรรมการตรวจนับคะแนนคณะหนึ่งประกอบด้วยรองเลขาธิการคนหนึ่ง และข้าราชการฝ่ายศาลปกครองอีกสี่คน ให้รองเลขาธิการเป็นประธานอนุกรรมการตรวจนับคะแนนถ้าประธานอนุกรรมการไม่อยู่หรือไม่อาจปฏิบัติหน้าที่ได้ให้เลือกอนุกรรมการอื่นทำหน้าที่แทนประธานอนุกรรมการ ในการปฏิบัติหน้าที่ต้องมีอนุกรรมการอยู่พร้อมกันไม่น้อยกว่าสามคน ข้อ๑๑ คณะอนุกรรมการตรวจนับคะแนนมีอำนาจและหน้าที่ดังต่อไปนี้ (๑)รักษาความสงบเรียบร้อยในสถานที่ตรวจนับคะแนน (๒)ตรวจสอบบัญชีรายชื่อและหมายเลขตุลาการศาลปกครองผู้มีสิทธิได้รับเลือกเป็นกรรมการตุลาการศาลปกครองผู้ทรงคุณวุฒิในแต่ละชั้นศาลและบัญชีรายชื่อตุลาการศาลปกครองผู้มีสิทธิเลือกกรรมการตุลาการศาลปกครองผู้ทรงคุณวุฒิในแต่ละชั้นศาล (๓)ตรวจสอบบัตรเลือกกรรมการตุลาการศาลปกครองผู้ทรงคุณวุฒิ ตรวจนับคะแนน และประกาศผลการตรวจนับคะแนนตามที่กำหนดในประกาศนี้ ข้อ๑๒ ในการตรวจนับคะแนนให้คณะอนุกรรมการตรวจนับคะแนนเปิดซองบัตรเลือกและวินิจฉัยว่าบัตรเลือกนั้นเป็นบัตรดีบัตรเสียบางส่วน หรือบัตรเสีย แล้วดำเนินการนับคะแนนสำหรับบัตรดีและบัตรเสียบางส่วนเฉพาะส่วนที่ไม่เสีย บัตรเสียบางส่วนหรือบัตรเสียให้อนุกรรมการตรวจนับคะแนนคนหนึ่งสลักหลังว่า "เสียบางส่วน" หรือ "เสีย"แล้วแต่กรณี แล้วให้อนุกรรมการตรวจนับคะแนนไม่น้อยกว่าสี่คนลงลายมือชื่อกำกับไว้ เมื่อการตรวจนับคะแนนสิ้นสุดลงแล้วให้คณะอนุกรรมการตรวจนับคะแนนเก็บบัตรเลือกที่ใช้นับคะแนนโดยแยกบัตรเสียบางส่วนและบัตรเสียบรรจุซองหรือห่อไว้ต่างหาก เพื่อมิให้ปะปนกับบัตรเลือกอื่น และเก็บบัตรเลือกที่ใช้นับคะแนนทั้งหมดไว้ด้วยกันในหีบโดยปิดหีบใส่กุญแจประจำครั่งทับรูกุญแจไว้หากเป็นหีบบัตรเลือกที่มีช่อง ให้เอากระดาษปิดทับช่องไว้โดยลงลายมือชื่อคณะอนุกรรมการตรวจนับคะแนนไว้บนกระดาษนั้นด้วยและเก็บรักษาไว้ที่สำนักงาน เพื่อส่งมอบให้คณะกรรมการทำลายบัตรเลือกกรรมการตุลาการศาลปกครองผู้ทรงคุณวุฒิเพื่อดำเนินการต่อไปตามข้อ ๑๗ การดำเนินการตามวรรคหนึ่งวรรคสอง และวรรคสาม ให้กระทำในวัน เวลา และสถานที่ที่กำหนดในข้อ ๕ วรรคหนึ่งและต้องกระทำโดยเปิดเผยให้ผู้มีส่วนได้ส่วนเสียเข้าร่วมสังเกตการณ์ได้และให้กระทำจนเสร็จในรวดเดียว ข้อ๑๓บัตรเลือกกรรมการตุลาการศาลปกครองผู้ทรงคุณวุฒิต่อไปนี้ ให้ถือเป็นบัตรเสียและไม่ให้นับคะแนน (๑)ในกรณีการเลือกตามวาระ (ก)บัตรที่มิใช่บัตรฉบับที่เลขาธิการส่งไปให้หรือบัตรที่ไม่มีลายมือชื่อของเลขาธิการและรองเลขาธิการกำกับเป็นหลักฐาน (ข)บัตรที่เขียนหมายเลขของตุลาการศาลปกครองผู้มีสิทธิได้รับเลือกเป็นกรรมการตุลาการศาลปกครองผู้ทรงคุณวุฒิเกินจำนวนที่กฎหมายกำหนดในแต่ละชั้นศาล (ค)บัตรที่มิได้เขียนหมายเลขของตุลาการศาลปกครองผู้มีสิทธิได้รับเลือกเป็นกรรมการตุลาการศาลปกครองผู้ทรงคุณวุฒิเลย (ง)บัตรที่เขียนหมายเลขอื่นที่ไม่มีในบัญชีรายชื่อตุลาการศาลปกครองผู้มีสิทธิได้รับเลือกเป็นกรรมการตุลาการศาลปกครองผู้ทรงคุณวุฒิทั้งหมด (จ)บัตรที่ผู้เลือกมิได้เขียนหมายเลขของตุลาการศาลปกครองผู้มีสิทธิได้รับเลือกเป็นกรรมการตุลาการศาลปกครองผู้ทรงคุณวุฒิทั้งหมดด้วยตนเอง (ฉ)บัตรที่เขียนหมายเลขของตุลาการศาลปกครองผู้มีสิทธิได้รับเลือกเป็นกรรมการตุลาการศาลปกครองผู้ทรงคุณวุฒิทั้งหมดเลอะเลือนหรือไม่ชัดเจนจนไม่สามารถทราบเจตนาอันแท้จริงของผู้เลือกได้ว่าลงคะแนนให้แก่หมายเลขใด (ช)บัตรที่ไปถึงสำนักงานพ้นกำหนดวันสุดท้ายที่เลขาธิการกำหนดให้ส่งตามข้อ ๕ วรรคหนึ่ง (๒)ในกรณีการเลือกซ่อม (ก)บัตรที่เขียนหมายเลขของตุลาการศาลปกครองผู้มีสิทธิได้รับเลือกเป็นกรรมการตุลาการศาลปกครองผู้ทรงคุณวุฒิเกินจำนวนตำแหน่งที่ว่าง (ข)บัตรที่มีกรณีตาม (๑) (ก) (ค) (ง) (จ) (ฉ) หรือ (ช) ข้อ๑๔บัตรเลือกกรรมการตุลาการศาลปกครองผู้ทรงคุณวุฒิต่อไปนี้ ให้ถือเป็นบัตรเสียบางส่วน และไม่ให้นับคะแนนส่วนที่เสียแต่ให้นับคะแนนส่วนที่ไม่เสียเท่านั้น (๑)บัตรที่เขียนหมายเลขอื่นที่ไม่มีในบัญชีรายชื่อตุลาการศาลปกครองผู้มีสิทธิได้รับเลือกเป็นกรรมการตุลาการศาลปกครองผู้ทรงคุณวุฒิปนกับหมายเลขที่มีในบัญชีรายชื่อ (๒)บัตรที่ผู้เลือกมิได้เขียนหมายเลขของตุลาการศาลปกครองผู้มีสิทธิได้รับเลือกเป็นกรรมการตุลาการศาลปกครองผู้ทรงคุณวุฒิคนใดด้วยตนเอง (๓)บัตรที่เขียนหมายเลขของตุลาการศาลปกครองผู้มีสิทธิได้รับเลือกเป็นกรรมการตุลาการศาลปกครองผู้ทรงคุณวุฒิซ้ำกับหมายเลขที่เขียนไว้ก่อนแล้ว (๔)บัตรที่เขียนหมายเลขของตุลาการศาลปกครองผู้มีสิทธิได้รับเลือกเป็นกรรมการตุลาการศาลปกครองผู้ทรงคุณวุฒิบางหมายเลขเลอะเลือนหรือไม่ชัดเจนจนไม่สามารถทราบเจตนาอันแท้จริงของผู้เลือกได้ว่าลงคะแนนให้แก่ตุลาการผู้มีสิทธิได้รับเลือกเป็นกรรมการตุลาการศาลปกครองผู้ทรงคุณวุฒิหมายเลขใด ข้อ๑๕ ในการเลือกตามวาระนั้นให้ตุลาการศาลปกครองผู้มีสิทธิได้รับเลือกเป็นกรรมการตุลาการศาลปกครองผู้ทรงคุณวุฒิซึ่งได้คะแนนมากตามลำดับลงมาตามจำนวนที่กำหนดไว้ในมาตรา ๓๕ (๑)แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ในแต่ละชั้นศาลเป็นผู้ได้รับเลือกเป็นกรรมการตุลาการศาลปกครองผู้ทรงคุณวุฒิ ในกรณีที่มีผู้ได้คะแนนเท่ากันจนเป็นเหตุให้ไม่สามารถเรียงลำดับผู้ได้รับเลือกเป็นกรรมการตุลาการศาลปกครองผู้ทรงคุณวุฒิตามจำนวนที่จะมีได้ให้ทำการจับสลากเพื่อให้ได้ผู้ได้รับเลือกครบตามที่จะพึงมีได้ การจับสลากให้ประธานอนุกรรมการตรวจนับคะแนนเป็นผู้จับโดยเปิดเผยและต่อหน้าอนุกรรมการตรวจนับคะแนนไม่น้อยกว่าสามคน เมื่อทราบผลผู้ได้รับเลือกเป็นกรรมการตุลาการศาลปกครองผู้ทรงคุณวุฒิแล้วให้ประธานอนุกรรมการตรวจนับคะแนนประกาศชื่อผู้ได้รับเลือกเป็นกรรมการตุลาการศาลปกครองผู้ทรงคุณวุฒิต่อหน้าผู้ซึ่งอยู่ ณสถานที่ที่ทำการตรวจนับคะแนนแล้วปิดประกาศรายชื่อบุคคลดังกล่าวไว้ ณ สถานที่นั้นด้วยและให้คณะอนุกรรมการตรวจนับคะแนนรีบรายงานผลการเลือกกรรมการตุลาการศาลปกครองผู้ทรงคุณวุฒิพร้อมทั้งส่งประกาศรายชื่อผู้ได้รับเลือกเป็นกรรมการตุลาการศาลปกครองผู้ทรงคุณวุฒิไปยังคณะกรรมการดำเนินการเลือกกรรมการตุลาการศาลปกครองผู้ทรงคุณวุฒิภายในวันนั้นหรือวันถัดจากวันทราบผลนั้นเป็นอย่างช้า ในกรณีที่เป็นการเลือกซ่อมให้นำความในวรรคหนึ่ง วรรคสอง วรรคสาม และวรรคสี่ มาใช้บังคับโดยอนุโลม ข้อ๑๖ให้คณะกรรมการดำเนินการเลือกกรรมการตุลาการศาลปกครองผู้ทรงคุณวุฒิรายงานผลการเลือกกรรมการตุลาการศาลปกครองผู้ทรงคุณวุฒิต่อประธานศาลปกครองสูงสุดเพื่อดำเนินการประกาศชื่อผู้ได้รับเลือกเป็นกรรมการตุลาการศาลปกครองผู้ทรงคุณวุฒิตามมาตรา ๓๕ (๑)แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ต่อไป ข้อ๑๗ ให้มีคณะกรรมการทำลายบัตรเลือกกรรมการตุลาการศาลปกครองผู้ทรงคุณวุฒิคณะหนึ่งประกอบด้วยรองเลขาธิการคนหนึ่งและข้าราชการฝ่ายศาลปกครองอีกสองคน ซึ่งประธานศาลปกครองสูงสุดแต่งตั้งโดยให้รองเลขาธิการเป็นประธานกรรมการ มีหน้าที่ดำเนินการทำลายบัตรเลือกกรรมการตุลาการศาลปกครองผู้ทรงคุณวุฒิด้วยเครื่องทำลายเอกสารเมื่อพ้นกำหนดเก้าสิบวันนับแต่วันที่ประธานศาลปกครองสูงสุดประกาศชื่อผู้ได้รับเลือกเป็นกรรมการตุลาการศาลปกครองผู้ทรงคุณวุฒิ ข้อ๑๘ในวาระเริ่มแรกให้ดำเนินการเลือกกรรมการตุลาการศาลปกครองผู้ทรงคุณวุฒิภายในเก้าสิบวันนับแต่วันที่มีการแต่งตั้งตุลาการในศาลปกครองชั้นต้นตามมาตรา๙๙ แห่งพระราชบัญญัติจัดตั้งศาลปกครองและวิธีพิจารณาคดีปกครองพ.ศ. ๒๕๔๒ ประกาศณ วันที่ ๒๗ กุมภาพันธ์ พ.ศ. ๒๕๔๔ อักขราทร จุฬารัตน ประธานศาลปกครองสูงสุด[ดูข้อมูลจากภาพกฎหมาย][รก.๒๕๔๔/๑๔ก/๘/๘ มีนาคม ๒๕๔๔] อัมพิกา/แก้ไข ๒๙/๘/๔๔